39. schôdza NR SR - 10.deň - A. dopoludnia
Dátum: 2025-09-24
Poslanec: Čaučík, Marián (KDH)
Druh vystúpenia: Vystúpenie v rozprave

Vážený pán predseda, vážené kolegyne, vážení kolegovia, pán minister. Dnes diskutujeme o konsolidácii verejných financií. V treťom balíku konsolidácie sme dostali od pána ministra aj pribalenú tému hazardu, ktorú sme mimochodom za KDH komunikovali ako jednu z veľkých tém pre konsolidáciu ešte minulý rok pred druhým balíkom, keď sme navrhli zvýšiť odvod z hazardu o 10 percentuálnych bodov. Bolo to jedno z opatrení, ktoré sme priniesli vláde na výzvu premiéra Roberta Fica, ktorý urobil okrúhli stôl, kde pozval aj opozičných politikov. Jedno z piatich opatrení, ktoré sme navrhovali, bolo aj toto. Pán premiér po stretnutí povedal, že opozícia nič nepriniesla. Hovoril to opakovane aj pán minister a naposledy som zachytil, že to hovoril aj minister vnútra Matúš Šutaj Eštok teraz v sobotu v sobotných dialógoch s mojim kolegom podpredsedom Viliamom Karasom. Toto ma veľmi mrzí, pretože je to lož. My sme priniesli návrhy a tu opakovane rok zástupcovia koalície hovoria, že sme nič nepriniesli. Asi v duchu toho, že opakovaná lož sa stáva pravdou a chcú, aby ľudia počuli túto ich interpretáciu. Akokoľvek sme radi, pán minister, že tému hazardu ste naozaj zobrali vážne, aj keď trochu len polovážne ako chcem dokumentovať aj v tomto svojom, svojom príspevku. Z toho ako ste navrhli hazard do balíka konsolidácie teraz poukazuje, ako vláda tému hazardu nezvláda, a ako sa konsolidácia mení zásadne na nástroj protirodinnej politiky a teraz nemyslím len na zbedačovanie pracujúcich a živnostníkov, ale aj na rozklad hodnôt. Minister financií Kamenický nám predstavil návrh podľa ktorého sa má zvýšiť odvod z online hier z 27 na 30 %. 3 % to je všetko a ešte sa to prezentuje ako zásadný krok. Pravdou však je, že ide len o kozmetické navýšenie, ktoré rodiny pred dôsledkami hazardu nijako neochráni. Výrazne nepomôže štátu a jediní spokojní budú zástupcovia hazardnej loby. Čo je horšie, kamenné herne a kasína zostávajú prakticky nedotknuté. Pritom práve oni prinášajú prevádzkovateľom najväčšie zisky. V roku 2024 zarobili na hráčoch 481 miliónov eur. Opakujem 481 miliónov eur, ale do štátnej kasy odviedli len 75 miliónov. Oproti tomu online kasína zarobili približne rovnako 476 miliónov, ale štátu dali 126 miliónov. Rozdiel je takmer 50 miliónov eur. Prečo je tento rozdiel oprávnený? To sme sa zatiaľ od nikoho nedozvedeli. Nepočuli sme ani jeden racionálny argument či vysvetlenie, prečo sú takto herne zvýhodnené. Slovensko je navyše v tejto veci európsky unikát. Sme jediná krajina, kde sú kamenné herne zdaňované menej ako online herne. Inde je to naopak. Kamenný hazard nesie väčšie bremeno, lebo má väčší negatívny dopad na komunity. Pán minister, ak hovoríte o konsolidácii, máte tu pred sebou jednoduché opatrenie, ktoré by prinieslo desiatky miliónov eur navyše. Stačí zjednotiť zdanenie online a offline hazardu. Ale vy to neurobíte, lebo by to zasiahlo silné záujmy. Aby toho nebolo málo, počúvame, že chcete zrušiť Úrad pre reguláciu hazardných hier. Ak je to pravda, a ak dnes tvrdíte, že ho už nepotrebujeme, tak tým aj priznávate, že celý čas bol zbytočný. Že bol možno od začiatku len nástrojom lobingu hazardných spoločností. Ak bol užitočný, prečo ho zamýšľate zrušiť? Ak bol zbytočný, prečo ste ho vôbec zaviedli a roky ho financovali z peňazí daňovníkov. Dovoľte mi pripomenúť ešte jeden moment. Len pred pár dňami prišiel do parlamentu aj návrh Huliakovcov, poslanecký návrh, ktorý by umožnil štátnemu Tiposu stavať kasína bez súhlasu miest a obcí. Takto sa posilňuje hazard a oslabuje hlas komunít. Návrh bol z nášho pohľadu absolútne škandalózny a našťastie bol pod tlakom stiahnutý. Ale už len jeho existencia dokazuje, akú silnú pozíciu má hazard na loby v tomto parlamente. Teraz sa pozrime na to v celku. Vláda priznáva, že hazard je negatívna externalita, že škodí rodinám. Ale zároveň ho berie ako zdroj peňazí. Poslanci koalície predkladajú návrhy, ktoré hazard šíria. Minister financií predstiera, že zvyšuje zdanenie, ale v skutočnosti dáva herniam ďalej privilégiá. Je to ako keby štát povedal, áno, pitie a fajčenie sú škodlivé, ale budeme ich podporovať, lebo na nich vyberieme dane. Takto sa nerobí prorodinná politika. Toto je ... =====